title: Pastor
text: Un pastor (de o latín <PASTOR) ye a persona que s'adedica a cosirar y conducir os ganaus domesticos.
  
  Ye una profesión que se troba en decadencia en o mundo occidental en l'actualidat debiu principalment a que os animals domesticos se crían y mantienen, cada vegada mas, estabulaus en granchas. Manimenos, ha estau una d'as profesions que a mas personas ocupaba en as rechions a on que o sector primario estase prencipal, y encara en ye en muitos puestos, especialment d'entre as comunidatz nomadas.
  
  Historia 
  
  L'oficio de pastors tiene as suyas orichens en a domesticación de qualques especies de rabanyo, como as crabas y as uellas. S'ha trobau restas d'asentamientos de pastors de fa lo menos 6.000 anyos en Asia menor. Se considera que ye una d'as profesions mas antigas que s'ha continau practicando dica l'actualidat, tot remontando-se a o Neolitico.
  
  En Aragón, como en toda Europa occidental, l'oficio de pastor se trobaba por tot o territorio. Manimenos, en as zonas de montanya ye a on mas importancia teneba historicament, pus l'actividat agricola ye mas limitada y a sobén a ganadería i constituiba a principal actividat economica.
  
  A companyía 
  
  Tradicionalment, os pastors que treballan ta un mismo amo fan una companyía. En l'Alto Aragón, as companyías s'asocian tipicament con a transhumancia, pus constituiban un equipo de treballo que se preparaba a conciencia y teneba que conducir un rabanyo de grans dimensions, muitas vegadas de bells cientos de reses, no pocas vegadas producto d'achuntar-se todas as cabezas de diferents amos d'un mesmo lugar. En os meses de permanencia en os lugars, por contra, os rabanyos soleban segregar-se (descabanyar-se) en rabanyos mas chicorrons, de forma que cada pastor podeba fer-se cargo d'uno y no caleba una actuación coordinada, por o que as companyías no teneban sentiu.
  
  En bells puestos en o Pireneu de Uesca, como p. ex. en Sobrarbe, yera tipico que en un lugar determinau no i hese si que un u dos amos con rabanyos tan grans que amenistasen una companyía ta ellos solos, y que alavetz a resta de casas en formasen unatro rabanyo de conchunta, ta lo quin se teneba que afirmar una companyía de proprio y lurs sueldos se pagaban a vecinal y de forma proporcional a o numero de reses que cada casa i alportás.
  
  As companyías de pastors tradicionals en l'Alto Aragón teneban una hierarquía interna en a qual i heba un capataz, o mairal, que actuaba como responsable de toda l'actividat de a companyía en ausencia de l'amo. Muit a sobén o mairal yera o propio amo u bell familiar directo d'iste (un fillo, un chermano) porque a suya fayena yera principal ta o buen funcionamiento d'a companyía y no se soleba delegar en personas allenas a l'interés de o ganadero. Yera freqüent que con cabanyas muit grans os mairals s'achudasen con un segundo.
  
  Os pastors subordinaus podeban estar tamién parte de a familia de l'amo u estar afirmaus.
  
  Os ninos s'iniciaban en a fayena de pastors arredol d'os 12 u 13 anyos d'edat, en o puesto de rapatans. O rapatán yera o pastor nino u adolescent que iba con a companyía. Se consideraba o zaguero en a hierarquía y le tocaba fer bellas fayenas duras que, por estar os mas chovens, yeran os millors capacitaus ta desempenyar: aturaban y chiraban as ramadas en movimiento, desplazando-se correndo, y fendo un treballo que a sobén se solapaba u se coordinaba con o d'es cans d'aturar.
  
  Clasificación 
  Os pastors transhumants se pueden clasificar por a posición hierarquica que ocupaban en a companyía:
  Mairal, o capataz.
  Segundo (no siempre i yera), auxiliar de o mairal.
  Rapatán, o menor d'os pastors.
  
  D'entre o mairal y o segundo y o rapatán i podeba haber atros pastors subordinaus a os primers, que no tienen un nombre especifico por cargo.
  
  Os pastors se pueden clasificar tamién por a fayena que feban, en función de qual fracción de o ganau tenesen a cuidar:
  Vacivero, o pastor que s'encargaba d'o ganau vacivo.
  Parizonero, o pastor que s'encargaba d'as acampaderas y sus fillos en o periodo d'a parizón.
  Chulo, o pastor que feba la comida ta la companyía. Podeba estar un rapatán a qui se l'encomendaba iste treballo.
  
  Lexico relacionau 
   
  Como profesión con tantisma tradición en Aragón, en aragonés existe un extenso vocabulario relacionau con o suyo treballo.
  
  Vestuaches 
  
  A indumentaria tradicional d'os pastors yera simple y economica. Son prendas habituals en os pastors:
  Un chambrero, boina u belatra prenda d'abrigo t'a cabeza u que fese uembra.
  Un cachirulo, especialment ta verano.
  Un tapabocas ta abrigar-se o cuello.
  Qualques camisas y canzoncillos que formaban as mudas, que yeran a ropa que se lavaba y se podeba cambear.
  Un chustillo, mas que mas antigament. O chustillo, como a resta de prendas que en l'actualidat s'asocia con o trache rechional aragonés, cayó en desuso en a primera metat d'o sieglo XX en ir-se sustituindo progresivament por atras prendas modernas mas funcionals, como a chaqueta.
  Os valons, os pantalons exteriors de tela recia que cubriban as marinetas dica por debaixo d'o chenullo. En chunto con as marinetas, tamién se perdió a principios de o sieglo XX a costumbre d'usar-ne, tot sustituindo-se por pantalons modernos de tela resistent, como os tehanos.
  As marinetas, os pantalons interiors de lino que tamién s'asocia con o vestiu tipico aragonés y que siempre se combinaban con os valons. As marinetas se veyeban por os costaus, a on i heba las ligas de os valons.
  O calzón, que yera un pantalón zarrau que arribaba dica o chinullo y feba d'alternativa a os valons y marinetas. Ye una prenda que tamién s'asocia con o trache tipico d'enantes y ye de tot desusau.
  Os pedugos u pedals, que en o caso d'os pastors yeran especialment gruixudos y podeban gosar tener a suela doble quan se lievaban con abarcas.
  As abarqueras, que serviban ta ligar as abarcas contra la caniella.
  As abarcas, sustituidas por botas u  bordeguins en o zaguer sieglo.
  
  Son prendas caracteristicas de os pastors:
  A zamarra, pellizo adobau de mardano que lievaban ligau en a espalda y que serviba ta abrigo y ta poder-se chitar sobre o suelo.
  Una manta ta tapar-se de nueitz u ta embolicar-se quan feba frido. Se soleba lievar doblada sobre o huembro.
  Os zagons, dos pateras de cuiro ensebau que se ligaba arredol d'a caniella quan pleveba u i heba nieu ta que la humedat no calase t'a garra.
  
  Ferramientas 
  
  A gayata u gayato, o tocho que emplegan ta conducir o rabanyo y ta refirmar-se.
  O morral, saquet u bolseta de cuiro ta transportar cosas diversas. Substituido por a mochila en o zaguer ciento d'anyos.
  O cerrón u salinera, un morral chicorrón ta transportar a sal que se le da a las reses.
  A sopera, una especie de mandil de cuiro de ovella que se ligaba en a cintura y permitiba que un d'os pastors, sentau en o suelo, cortase as sopas (o pan y a carne que dimpués se coceba en o caldero).
  O crabitero u manta crabitera, una manta especial con pochas a on se transportaba os caloyos que naixeban en a cabanyera y encara no podeban seguir a sus mais. Se carriaba en o somero cabanyero.
  Un bateaguas, siempre útil con os cambeos de l'orache quan se treballa a l'aire libre.
  
  Ditos y mazadas 
  «reunión de pastors, ovella muerta»
  
  Se veiga tamién 
  
  Pastorada
  Companyía (ganadería)
  Junta General de Ganaderos de las Montañas
  Ligallo (ganadería)
  Estallo (edificio)
  Mallata
  Parizón
  
  Referencias
  
  Vinclos externos 
  
    Federación estatal de pastors.
    Ligallo General de Pastores.
  
  Ganadería
  Oficios